Cuneiform Tablet Kt 94/k 611 (AKT 6a 135)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na kur-ub-IŠTAR i-ku-pì-a šu-IŠTAR a-dí-da ù a-mur-IŠTAR qí-bi-ma um-ma ša-lim-a-šùr-ma a-na kur-ub-IŠTAR qí-bi-ma a-ḫi a-ta be-lí a-ta ḫu-sà-ru-um ik-ri-bu ša a-šùr ḫa-al-qú ṭup-pá-am ša dí-in a-lim{ki} a-ta ù ILLAT-kà ší-im-a-ma i-na ša-ḫa-at ra-bi-ṣí-im ù ṣú-ḫa-ri-im i-zi-za-ma a ma-lá dí-in a-lim{ki} ú-nu-tám ša en-na-sú-in na-dí-dá-ma šu-ma ḫu-sà-ru-um e-ta-li-a-am ku-un-kà-šu-ma a ma-lá dí-in a-lim{ki} ḫu-sà-ra-am ù en-na-sú-in ta-i-ra-nim a ma-lá dí-in a-lim{ki} a-li ra-bi₄-ṣú-um i-pá-li-lu lu-ta-me ù ú-nu-tám lu-na-dí-id ù šu-ma ba-tí-qum ma-ma-an e-tí-iq ra-bi₄-ṣú-um le-tí-iq-ma ú-nu-tám ša ba-tí-qí-im lu-na-dí-id a-ḫu-ú-a be-lu-a a-tù-nu a-na u₄-mu-ú e-ṭá-ri-im eṭ-ra-ni gi-mì-lam i-ṣé-er a-šùr ù i-ṣé-ri-a šu-uk-na